གསར་འབྱོར་ཞེས་པའི་རྣ་བར་གཟེན་པའི་མིང་འདོགས་དེ་ཁུར་ནས་གནས་ལ་ངེས་མེད་དགོན་སྡེ་དང་གྲོང་བསེབ།གྲོགས་ལ་ངེས་མེད་ཉམ་ཆུང་རང་འདྲའི་གསར་འབྱོར་སྐྱ་སེར་འགའ་དང་ལྷན་སྐབས་རེ་རི་ཁྲོད་དུ་མཚམས་ལ་བསྡད་ཅིང་སྐབས་རེ་དགོན་ཆུང་རེར་དཔེ་ཁྲིད་འདྲ་བཤད་ཁུལ་བྱས་ནས་གང་ལྟར་འདུག་སའི་གནས་དང་རྟེན་སའི་མཁར་སོགས་གང་ཡང་མེད་པར་གང་སར་ཁྱིམ་སྡོམ་བཞིན་ཉུལ་བཞིན་པའི་སྐབས་སུ་ཐེངས་གཅིག་བཞུགས་སྒར་རྡ་རམ་ས་ནས་༧གོང་ས་སྐྱབས་མགོན་ཡིད་བཞིན་ནོར་བུའི་གསུངས་ཆོས་ཞིག་ལ་ཆེད་བཅར་བྱས་དེ་ནི་ཕལ་ཆེར་༢༠༠༥་ལོར་ཡིན།སྐབས་དེ་དུས་སྐུ་སྒེར་ཡིག་ཚང་བརྒྱུད་ནས་༧སྐྱབས་མགོན་ཡིད་བཞིན་ནོར་བུའི་གཟིམས་ཆུང་མཇལ་ཁ་ཞིག་ཞུས།ཁོང་ནི་དུས་རབས་འདིར་ས་སྟེང་རྒྱལ་བསྟན་ཡོངས་ཀྱི་གཙུག་རྒྱན་དང་འཛམ་བུ་གླིང་དུ་འཚེ་མེད་ཀྱི་ཞི་བའི་ལམ་སྟོན་གནང་མཁན་དང་ཞི་བདེའི་དེད་དཔོན་ཀྱང་ཡིན།མ་ཟད་གཞིས་བྱེས་བོད་རིགས་ཤི་གསོན་ཡོངས་ཀྱིས་གསོན་པའི་སྐབས་སུ་བློ་གཏད་ཞུ་ཡུལ་དང་།ཤི་ན་རྣམ་ཤེས་བཅོལ་སའི་རེ་བའི་སྐྱབས་གནས་ཉག་གཅིག་པུ་དེའང་ཡིན།ལྷག་པར་དུ་ཉམ་ཆུང་བདག་ལྟ་བུ་སྔུན་བསུ་རྒྱབ་སྐྱོར་གང་ཡང་མེད་མཁན་བོད་རིགས་ཉམ་ཐག་རྣམས་ལ་དམན་ལ་ལྷག་པར་བརྩེ་ཞིང་བཀའ་དྲིན་བླ་ལྷག་ཏུ་ཆེ་བའི་རེ་ལྟོས་དང་སྐྱབས་གནས་ཞུ་སའི་ཕ་མ་ལྟ་བུ་ཡང་ཡིན།